Document ID: 32014R0617

REGULAMENTUL (UE) NR. 617/2014 AL COMISIEI
din 3 iunie 2014
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru etoxisulfuron, metsulfuron-metil, nicosulfuron, prosulfuron, rimsulfuron, sulfosulfuron și tifensulfuron-metil din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),
întrucât:
(1)
Pentru etoxisulfuron, metsulfuron-metil, prosulfuron, rimsulfuron, sulfosulfuron și tifensulfuron-metil au fost stabilite limite maxime de reziduuri (LMR-uri) în anexa II și în partea B din anexa III la Regulamentul (CE) nr. 396/2005. Pentru nicosulfuron, LMR-urile sunt stabilite în partea A din anexa III la regulamentul respectiv.
(2)
Pentru etoxisulfuron, Autoritatea Europeană pentru Siguranța Alimentară, denumită în continuare „autoritatea”, a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (2). Aceasta a concluzionat că, în ceea ce privește LMR pentru orez, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR pentru acest produs ar trebui stabilită în anexa II la Regulamentul (CE) nr. 396/2005 la limita specifică de cuantificare. Această LMR va fi revizuită; reexaminarea va ține seama de informațiile disponibile în termen de doi ani de la data publicării prezentului regulament.
(3)
Pentru metsulfuron-metil, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (3). Aceasta a recomandat reducerea LMR-urilor pentru boabele de orz, ovăz, orez, secară și grâu. Pentru alte produse, a recomandat creșterea sau menținerea LMR-urilor existente sau stabilirea de LMR-uri la nivelul identificat de către autoritate. Aceasta a concluzionat că, în ceea ce privește LMR pentru semințele de in, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR pentru acest produs ar trebui stabilită în anexa II la Regulamentul (CE) nr. 396/2005 la nivelul existent sau la nivelul identificat de autoritate. Această LMR va fi revizuită; reexaminarea va ține seama de informațiile disponibile în termen de doi ani de la data publicării prezentului regulament.
(4)
Pentru nicosulfuron, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Autoritatea a concluzionat că, în ceea ce privește LMR-urile pentru boabele de porumb și porumb dulce, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de către autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.
(5)
Pentru prosulfuron, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (5). Aceasta a recomandat reducerea LMR-urilor pentru porumb dulce, porumb, mei și sorg. Autoritatea a concluzionat că, în ceea ce privește LMR-urile pentru orz și grâu (alac, triticale), anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de către autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.
(6)
Pentru rimsulfuron, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (6). Aceasta a recomandat reducerea LMR-urilor pentru cartofi, roșii, porumb dulce, boabe de porumb și rădăcini de cicoare.
(7)
Pentru sulfosulfuron, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (7). Aceasta a concluzionat că, în ceea ce privește LMR pentru cartofi, nu au fost disponibile informații și că este necesară o analiză suplimentară din partea responsabililor cu gestionarea riscurilor. LMR pentru cartofi ar trebui stabilită la limita specifică de cuantificare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005. Autoritatea a concluzionat că, în ceea ce privește LMR-urile pentru boabele de secară și de grâu, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR-urile pentru boabele de secară și boabele de grâu ar trebui stabilite în anexa II la Regulamentul (CE) nr. 396/2005 la limita specifică de cuantificare. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.
(8)
Pentru tifensulfuron-metil, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (8). Aceasta a recomandat reducerea LMR-urilor pentru boabele de soia, boabele de orz, boabele de porumb, boabele de mei, boabele de ovăz, boabele de secară, boabele de sorg și boabele de grâu. Pentru alte produse, a recomandat creșterea sau menținerea LMR-urilor existente sau stabilirea de LMR-uri la nivelul identificat de către autoritate. Autoritatea a concluzionat că, în ceea ce privește LMR pentru semințele de in, nu au fost disponibile informații și că este necesară o analiză suplimentară din partea responsabililor cu gestionarea riscurilor. LMR pentru semințele de in ar trebui stabilită la limita specifică de cuantificare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.
(9)
În ceea ce privește produsele de origine vegetală și animală pentru care nu au fost raportate autorizații relevante și nici toleranțe la import la nivelul Uniunii și nu există LMR-uri în Codex, autoritatea a concluzionat că este necesară o analiză suplimentară din partea responsabililor cu gestionarea riscurilor. Luând în considerare cunoștințele științifice și tehnice actuale, LMR-urile pentru aceste produse ar trebui stabilite la limita specifică de cuantificare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.
(10)
Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de cuantificare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite specifice de cuantificare.
(11)
Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.
(12)
Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.
(13)
Prin urmare, Regulamentul (CE) nr. 396/2005 ar trebui modificat în consecință.
(14)
Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.
(15)
Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse legal înainte de modificarea LMR-urilor și pentru care informațiile arată că se menține un nivel ridicat al protecției consumatorilor.
(16)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Regulamentul (CE) nr. 396/2005, astfel cum era formulat înainte de modificările aduse prin prezentul regulament, continuă să se aplice produselor care au fost produse în mod legal înainte de 2 ianuarie 2015.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 2 ianuarie 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 iunie 2014.

Labels: 0
3
17
6